DA Den Europæiske Unions Tidende C 145/6

Rådets konklusioner om Revisionsrettens særberetning nr. 9/2007 om »Evaluering af EU's rammeprogrammer for forskning og teknologisk udvikling — kan Kommissionens tilgang forbedres?«

(2008/C 145/03)

RÅDET FOR DEN EUROPÆISKE UNION,

DER HENVISER TIL Rådets konklusioner om forbedring af gennemgangen af Revisionsrettens særberetninger i forbindelse med meddelelsen af decharge (1).

DER MINDER OM, at ifølge traktatens artikel 163, stk. 1, har »Fællesskabet som mål at styrke det videnskabelige og teknologiske grundlag for Fællesskabets industri og at fremme udviklingen af dens internationale konkurrenceevne samt at fremme alle de forskningsaktioner, der skønnes nødvendige i medfør af andre kapitler i denne traktat«, og om rammeprogrammernes store bidrag til virkeliggørelsen af Lissabonstrategiens mål, bl.a. i form af øgede menneskelige ressourcer inden for forskning og udvikling, høj prioritet til offentlige investeringer i forskning og udvikling og fremme af private investeringer, reform af offentlige forskningsinfrastrukturer og fremme af internationalisering.

DER MINDER OM, at de tidligere evalueringer af rammeprogrammerne såsom femårsvurderingen i 2004 ydede et vigtigt bidrag til iværksættelsen og vedtagelsen af de efterfølgende rammeprogrammerne.

DER MINDER OM Kommissionens nuværende forpligtelser med hensyn til tilsyn, evaluering og formidling af oplysninger i rammeprogrammerne, navnlig artikel 7 i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (i det følgende benævnt 7. rammeprogram) (2), artikel 27 og 28 i Europa-Parlamentets og Rådets forordning (EF) nr. 1906/2006 af 18. december 2006 om regler for virksomheders, forskningscentres og universiteters deltagelse i foranstaltninger under syvende rammeprogram og for formidling af forskningsresultater (2007-2013) (3) samt Rådets afgørelser om særprogrammerne (4) —

1. SER MED TILFREDSHED PÅ Revisionsrettens særberetning nr. 9/2007 om »Evaluering af EU's rammeprogrammer for forskning og teknologisk udvikling — kan Kommissionens tilgang forbedres?« (5) (i det følgende benævnt »særberetningen«) og ANERKENDER Revisionsrettens indsats og resultater i forbindelse med udarbejdelsen af denne omfattende særberetning.

2. SER med stor opmærksomhed på den samlede konklusion i særberetningen og HILSER dens anbefalinger VELKOMMEN.

3. NOTERER SIG de svar fra Kommissionen, der ledsager rapporten, og HILSER den indsats, der allerede er gjort eller overvejes for at forbedre Kommissionens evalueringstilgang, VELKOMMEN.

4. NOTERER SIG, at Revisionsrettens særberetning dækker den periode, der er omfattet af 4.-6. EU-rammeprogram for forskning og teknologisk udvikling, og at særberetningen ud over evalueringen vedrører et bredere sæt spørgsmål såsom struktur, koordination og gennemførelse af rammeprogrammerne.

5. ANERKENDER, at Revisionsretten har bemærket, at de relevante tjenestegrene i Kommissionen, der gennemfører rammeprogrammerne, har overholdt de formelle krav, der gælder for hele Kommissionen, herunder dem, der er anført i meddelelserne om evaluering fra 2000 og 2002.

6. UNDERSTREGER, at tilsyn, evaluering og revision — også i betragtning af den kommende midtvejsrevision af 7. rammeprogram — spiller en afgørende rolle for en effektiv gennemførelse og eventuel tilpasning af rammeprogrammerne (»learning programmes«) og som bidrag til udformningen af de fremtidige politikker for forskning såvel på europæisk som på nationalt plan.

7. NOTERER SIG, at Kommissionen fastlagde en samlet evalueringsramme i 2000, der blev taget op til revision i 2000 og 2007, og at der hele tiden foretages relevante tilpasninger især i form af en styrkelse af 7. rammeprogram, jf. den forudgående konsekvensanalyse for 7. rammeprogram (6), af de interne kontrolstandarder (7) og af den ramme for kvalitetsvurdering, som er udarbejdet for nylig (8). Disse forbedringer omfatter tilførsel af ny dynamik til Kommissionens eksisterende interne »FTU-evalueringsnetværk«, en bedre rutinemæssig indsamling af oplysninger fra projekter, et nyt IT-system for 7. rammeprogram, en mere sammenhængende og systematisk brug af resultatindikatorer og tilskyndelse til scientometriske metoder og SER derfor FREM TIL den kommende efterfølgende evaluering 6. rammeprogram i 2008.

8. UNDERSTREGER, at det til trods for disse tilpasninger er nødvendigt at udfolde yderligere bestræbelser på at forbedre ordningerne for tilsyn med og evaluering af forskningen på grundlag af en evidensbaseret tilgang, og

9. OPFORDRER derfor Kommissionen til at være meget opmærksom på anbefalingerne i særberetningen og navnlig til at: a) sikre større klarhed i interventionslogikken i forbindelse med udformningen og gennemførelsen af rammeprogrammer som led i Fællesskabets relevante beslutningsprocesser, navnlig på program- og projektplan, med sammenhængende og bedre definerede videnskabelige og socioøkonomiske mål, der bør være specifikke, målelige, realiserbare, relevante og tidsbestemte, samt afbalancerede resultatindikatorer, samtidig med at der tages hensyn til FTU-aktiviteters særlige karakter b) fastlægge en ensartet og sammenhængende evalueringsstrategi for alle Kommissionens relevante tjenestegrene, herunder passende evalueringsmetodologier og -teknikker, og med henblik herpå udarbejde en manual for evaluering af de aktiviteter, der gennemføres som led i rammeprogrammerne, og i den forbindelse yderligere udbygge anvendelsen af evalueringspaneler med bistand fra eksterne eksperter med henblik på at sikre den nødvendige uafhængighed c) overveje de muligheder, der er for en mere centraliseret evaluering og styrket koordination mellem Kommissionens relevante tjenestegrene, herunder muligheden for at oprette et fælles evalueringskontor d) optimere indsamlingen, analysen og brugen af evalueringsdata, sådan at man bedre kan måle opfyldelsen af programmålene i form af output, resultater og socioøkonomiske virkninger og samtidig undgår unødige administrative byrder for deltagerne og udnytter disse data bedst muligt for beslutningstagningen på europæisk, nationalt og regionalt plan e) fastlægge typen og omfanget af evalueringen navnlig med henblik på i højere grad at rette opmærksomheden mod den langsigtede virkning af tidligere og nuværende rammeprogrammer med særlig vægt på europæisk konkurrenceevne; sikre rettidig og tilstrækkelig information om resultaterne til interessenterne med henblik på fremtidige politiske beslutninger.

10. OPFORDRER Kommissionen til at orientere Rådet og Europa-Parlamentet om de skridt, der er taget med hensyn til Revisionsrettens anbefalinger om at forbedre tilsynet med og evalueringen af rammeprogrammerne inden udgangen af 2008, og at forelægge evalueringsstrategien for 7. rammeprogram rettidigt.

11. OPFORDRER Revisionsretten til at følge op på sin revision i god tid inden næste dechargeprocedure i 2010 og aflægge rapport til Rådet og Europa-Parlamentet.

12. OPFORDRER medlemsstaterne og Kommissionen til under hensyn til den politiske prioritet, der tillægges forvaltning (governance) i det europæiske forskningsrum, at styrke deres samarbejde og udveksle strategier og ekspertise om evalueringen af indvirkningen af den nationale deltagelse i rammeprogrammerne og de nationale forsknings- og innovationsprogrammer, f.eks. gennem det »europæiske FTU-evalueringsnetværk«, med henblik på at fremme større sammenhæng mellem de konsekvensanalyser, der foretages af Kommissionen og medlemsstaterne.

(1) Dok. 7515/00 FIN 127 af 3. april 2000 + COR 1 af 12. april 2000.

(2) EUT L 412 af 30.12.2006, s. 1.

(3) EUT L 391 af 30.12.2006, s. 1.

(4) Jf. de respektive bilag vedrørende de oplysninger, som Kommissionen skal fremlægge (f.eks. bilag V i Rådets beslutning af 19. december 2006 om særprogrammet »Samarbejde« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (EUT L 54 af 22.2.2007, s. 30).

(5) Dok. 5136/08 FIN 4 RECH 5 ATO 5 COMPET 5 af 9. januar 2008.

(6) Dok. SEK(2005) 430.

(7) Dok. SEK(2007) 1341.

(8) http://ec.europa.eu/budget/documents/evaluation_en.htm